**Lisa 1. Hankeeseme tehniline kirjeldus**

Taustainfo

Politseiharidus on võimalik omandada tasemehariduse päeva- või kaugeõppes ning mittepolitseilise kõrgharidusega politseiametnike õppeprogrammis (edaspidi KHR õppeprogramm). Tasemehariduse kaugõppe ning KHR õppekohtade **sihtrühm** on muul erialal töötavad või õppivad inimesed ehk **karjääripöörajad**. Karjääripöörajaid värbab Politsei- ja Piirivalveamet (edaspidi PPA) läbi avalike konkursside, sihtpakkumiste või värbamiskampaaniatega.

**Tasemehariduse kaugõppes** saadakse kutsehariduse kvalifikatsioon ning õppe kestus on 1,7 aastat. Tasemehariduse kaugõppesse suunatakse politseiametnikud, kellel puudub politseiharidus ja kes on asunud tööle vahetult ohuga kokku puutuvale ametikohtale (nt patrullpolitseinik, piirivalvur, piirkonnapolitseinik) ning kellel on vähemalt kaks aastat töökogemust ja kutse- või kõrgharidus või keskharidus koos sisejulgeoleku valdkonnas töötamist toetava kogemusega (nt töökogemus abipolitseinikuna). Õpe toimub kaugõppe vormis ning õppetöös osalemine on üks tööülesannetest.

**KHR** on täiendõpe, mille jooksul läbitakse mittepolitseilise kõrgharidusega politseiametnike õppeprogramm. Õppe kestus on 4–22 nädalat (kestus sõltub ametikohast ja inimese senisest kogemusest). KHR õppeprogrammi suunatakse politseiametnikud, kellel puudub politseiharidus ja kes on asunud tööle vahetult ohuga **mitte** kokku puutuvale ametikohale (nt uurija, analüütik, struktuuriüksuse juht) ning kellel on vähemalt kaks aastat töökogemust ja kõrgharidus. Õpe toimub kaugõppe vormis ning õppetöös osalemine on üks tööülesannetest.

Viimastel aastatel on keskmiselt igal aastal värvatud ligi 100 karjääripöörajat politseiametnikuks. Veidi enam kui pooled neist on keskharidusega ning ülejäänud kõrgharidusega. Kõrgharidusega on enim värvatud õigusharidusega inimesi ning valdavalt on need inimesed tulnud uurijateks. Uurija on ka kõige populaarsem ametikoht, kuhu kõrgharidusega, kuid ilma politseilise väljaõppeta inimesed tööle võetakse. Sellele järgneb patrullpolitseiniku ametikoht, kuhu on viimastel aastatel keskmiselt ligi 10 inimest tööle võetud. Nende inimeste õpitud erialad on väga erinevad.

Keskharidusega tullakse tööle enim patrullpolitseiniku ametikohale (aastas keskmiselt umbes 30 inimest), paljud neist on varasemalt olnud abipolitseinikud. Teine populaarsem ametikoht keskharidusega inimeste seas on piirivalvur (aastas ligi 10 inimest), kuhu on tuldud nii varasema abipolitseiniku kui ka Kaitseväe kogemusega.

Alates 2024. aastast karjääripöörajate värbamine suureneb. Selleks, et teaksime veel paremini, kellele ja milliseid värbamissõnumeid edastada, tellime karjääripöörajate sihtrühma uuringu, et saada sisendit uute värbamissõnumite ja -tegevuste väljatöötamiseks.

1. **Tellitava töö sisu**
	1. Uuringu eesmärk on läbi viia politseisse tööle asuvate karjääripöörajate sihtrühma analüüs, võttes fookusesse sihtrühma kaardistuse, karjääripöörde motivatsioonilised tegurid ning ootused ja rahulolu õpiteega.
	2. Uurimisküsimustele vastamiseks tuleb kaasata nii tänased karjääripöörajad kui potentsiaalsed karjääripöörajad. Potentsiaalseteks karjääripöörajateks loetakse käesoleva hanke raames tänaseid abipolitseinikke, kes kaaluvad politseiametnikuks hakkamist.
	3. Tellija abistab pakkujat uuringus osalejate värbamisel (nt kontaktide jagamisel selleks, et leida tänaste abipolitseinike seast potentsiaalsed karjääripöörajad ja koostada valim juba karjääri pööranutest erinevate põhitööde lõikes).
	4. Pakkuja ülesandeks on kindlustada mitmekülgne valim – piirkondlik paiknemine, vanus, sugu, staaž.
	5. Pakkuja peab eristama kutseõppe kaugõppe sihtrühma ning KHR sihtrühma. Kutseõppe kaugõppe sihtrühmas on esindatud järgmised põhitööd: patrullpolitseinik, piirivalvur, piirkonnapolitseinik. KHR sihtrühmas on esindatud järgmised põhitööd: menetleja, uurija. Tellija võib sihtrühmi täiendada teiste põhitöödega. Täpne valimi koosseis ja põhitööde jaotus lepitakse kokku eduka pakkujaga enne uuringu algust.
	6. Pakkuja viib läbi kvalitatiivuuringu, nt fookusrühmad, individuaalintervjuud sihtrühma esindajatega. Pakkuja võib kvalitatiivuuringu kõrvale juurde pakkuda täiendavaid uuringumeetodeid, nt küsitlus. Detailse uuringu metoodika töötab välja pakkuja.
	7. Poolte omavahelised kohtumised viiakse läbi vahetult või veebi teel. Väiksemahulistes jooksvates küsimustes suhtlevad pooled vastavalt vajadusele e-maili või telefoni teel.
	8. Uuringu raporti mustand tuleb esitada hiljemalt 4.11.2024. Tellija annab uuringu raporti mustandile tagasisidet hiljemalt 11.11.2024. Lõplik uuringu raport tuleb esitada hiljemalt 27.11.2024.
	9. Uuringu tulemusi tuleb tellijale esitleda. Tulemuste esitlemisel kasutab töö teostaja eraldi PowerPoint-formaadis esitlust, mis võtab kokku peamised uuringutulemused ning kus tuuakse välja peamised soovitused Uuringutulemuste esitluse tegemise tähtaeg lepitakse kokku poolte omavahelisel kokkuleppel, esitlus toimub hiljemalt detsembri kuu jooksul 2024. Esitlus viiakse läbi vahetult PPA ruumides, mida on võimalik jälgida veebi vahendusel (nt MS Teams).
	10. Tellitavate tegevuste kirjeldus:
		1. Kasutatavate metoodikate ja valimite moodustamise aluste väljatöötamine ja nende kasutamine uuringu läbiviimiseks;
		2. Uurimisküsimustele vastamiseks vajalike uuringute läbiviimine;
		3. Uuringu raporti koostamine. Raport tuleb koostada eesti keeles ning see peab olema keeleliselt toimetatud ning vormistatud korrektselt. Raport on struktureeritud viisil, kus on eristatud kutseõppe kaugõppe sihtrühma ning KHR sihtrühma analüüsi tulemused;
		4. Kõik uuringu läbiviimiseks vajalikud põhi- ja tugitööd, sh uuringutes osalejate kaardistus ja värbamine; intervjuukavade väljatöötamine; tehnilise korralduse tagamine; uuringu läbiviimiseks vajalike nõusolekute hankimine (vajadusel koostöös tellijaga);
		5. Vähemalt kolmandik intervjuudest tuleb läbi viia vahetult (sh fookusgrupis loetakse igat osalejat üheks intervjueerituks), ülejäänud intervjuud võib läbi viia veebi teel (nt MS Teamsis). Töö teostaja lepib intervjueeritavatega aja ja koha iseseisvalt kokku. Vajadusel saab vahetu(d) intervjuu(d) läbi viia PPA ruumides (ruumid tagatud igas maakonnas);
		6. Uuringu tulemuste väljundandmete (sõltuvalt kasutatavatest meetoditest, nt heli- ja videosalvestestised, transkriptsioonid) kokkupanek ja edastamine tellijale;
	11. Töö käigus võivad nii tellija kui teostaja teha teineteisele ettepanekuid muudatusteks, mis aitaksid paremini täita töö eesmärki, muutmata seejuures kokkulepitud tegevuste mahtu.
	12. Oodatav tulem
		1. Uuringu raport, mis sisaldab ülevaadet selle koostamise ja ülesehituse alustest ning on loogilise üleminekuga läbi erinevate uurimisküsimuste vastuste ülevaate ja sisaldab vastuste tulemuste sünteesil tuginevaid soovitusi. Uuringu raportis kirjeldatakse detailselt kasutatud uuringudisaini ja -metoodikaid.
		2. Uuringu raportis välja toodud soovituste loetelu peab olema esitatud sellises detailsuses koos põhjendustega, mis toetab tellijat värbamiskampaaniate ja muude värbamistegevuste planeerimisel.
		3. Uuringu raport vormistatakse tekstifailina (.docx või .pdf).
		4. Uuringu raport peab vastuse andma järgnevatele uurimisküsimustele:
			1. **Milline on karjääripöörajate sihtrühm? Kellele suunata värbamistegevused? Millised on karjääripöörajate peamised alamsihtrühmad?**
			2. Millised on tänased karjääripöörajad politseis, sh nende eelnev(ad) eluala(d), hobid, väärtused jm.
			3. Millistes sihtgruppides on potentsiaalne huvi teha karjääripööre ja saada politseinikuks?
			4. Millised on suundumused tööturul, millega PPA värbamistegevuste puhul peab arvestama?
			5. **Millised on peamised motivatsioonilised tegurid, miks tehakse karjääripööre politseinikuks?**
			6. Kuidas jõudis tänaste karjääripöörajateni info karjääripöörde tegemise ning politseisse tööle asumise võimalustest? Milliste kanalite kaudu peaks potentsiaalsetele karjääripöörajatele võimaluste kohta infot edastama?
			7. Mis on põhjuseks või motivatsiooniks karjääripöörde planeerimisel ja karjääripöörde tegemisel?
			8. Millised on karjääripöörajate hirmud, mida tuleb maandada ning millised on barjäärid, mida tuleb lahendada, karjääripöörde otsuse tegemise protsessis?
			9. Millist tuge karjääripöörajad otsuse tegemise protsessis vajavad?
			10. Mis on karjääripöörajate jaoks töökoha valikul olulised kriteeriumid?
			11. Millised on karjääripöörajate ootused tööle?
			12. Millist infot töö ja töökoha kohta peavad karjääripöörajad oluliseks, et värbamisel tuleks jagada?
			13. Mis meeldib karjääripöörajatele politseitöös ja politsei kui tööandja juures?
			14. Kuidas on karjääripöörajad rahul värbamise protsessiga?
			15. **Kuidas väljaõppesüsteem toetab karjääripööret?**
			16. Milline on karjääripööraja tagasiside õpiteele – karjääripööramise ning politseihariduse omandamise positiivsed ja negatiivsed küljed?
			17. **Millised on soovitused värbamistegevusteks ja -sõnumite loomiseks** (sihtrühmad, värbamissõnumid ja -kanalid, meetodid)?
2. **Nõuded uuringumeeskonnale**
	* 1. Pakkuja kaasab uuringumeeskonda vähemalt kolm isikut, kellest üks on vastutav uuringujuht, juhtides ja koordineerides kogu pakkuja poolse meeskonna tööd, sh vastutades tegevuste kvaliteetse ja tähtaegse elluviimise eest. Uuringujuht on peamine kontaktisik suhtluses tellijaga. Uuringujuht võib uuringu läbiviimisel täita erinevaid sisurolle (nt olla eksperdi, analüütiku või moderaatori/intervjueerija rollis).
		2. Pakkuja meeskonda peab kuuluma vähemalt kaks eksperti/analüütikut, kes osalevad isiklikult uuringu elluviimisel.
		3. Vähemalt ühel uuringumeeskonda kuuluval eksperdil/analüütikul peab olema viimase viie aasta jooksul olnud vähemalt nelja fookusgrupi ja/või vähemalt 20 süvaintervjuu läbiviimise kogemus.
		4. Vähemalt ühel uuringumeeskonda kuuluval eksperdil/analüütikul peab olema kokkupuude turundus- või kommunikatsioonivaldkonnaga ja/või värbamis- või turunduskampaaniate planeerimisel või elluviimisel.
		5. Pakkuja esitab uuringumeeskonna liikmete kogemuse kohta andmed CV vormil, mille formaat on vaba, kuid kus andmed on esitatud sellise põhjalikkusega, mis võimaldab tellijal ühemõtteliselt hinnata meeskonna liikmete kogemuse ja pädevuse vastavust tehnilises kirjelduses nõutule.
3. **Uuringu eelarve**

Uuringu eelarve on **29 999 eurot ilma käibemaksuta**. Pakkuja on kohustatud pakkumisel arvestama etteantud eelarvega ning seda ületada ei tohi.

1. **Pakkumuse esitamine**
	* 1. Pakkumus peab vastama tehnilisele kirjeldusele. Pakkujal tuleb pakkumus esitada sellisel viisil ja detailsuses, mis võimaldab hankijal kontrollida selle vastavust käesolevas tehnilises kirjelduses loetletud tingimustele ja ootustele.
		2. Lähtudes tehnilise kirjelduse tingimustest ning Lisas 2 kirjeldatud pakkumuste hindamise kriteeriumitest ja metoodikast peab pakkumus sisaldama:
			1. ülevaade pakkuja arusaamast töö sisu kohta;
			2. töö osutamise sisulist kirjeldust, sh minimaalset läbiviidavate intervjuude mahtu;
			3. komplekteeritava uuringumeeskonna kirjeldust koos meeskonnaliikmete CVdega;
			4. töö ajakava kirjeldust.
		3. Pakkumus tuleb vormistada eesti keeles.